《越城谣》
元代·程国儒

越州城，城何高，四十五里之周遭。
洼地填为基，陂陀凿成壕。
白遭鞭笞夜击櫜，石民之骨灰民膏，越城虽高越民劳。
越民劳未已，我田未耕又科米。
忙忙筑城归种禾，又恐无米供官科。
禾苗未青得秋雨，城吏打门夜如虎。
为言雨后新城摧，要我荷锸城上来。
城泥不干不敢回，又恐夜半闻春雷。
城头一雨城一动，越民登城向天恸。
民心似与雨有仇，天意实谓城无用。
当年当年天下平，天下无贼越无城，乃知在德不在兵。
愿无修城愿修德，使民复睹无城日。

作者简介：元明间徽州人，寓居鄱阳。元末任衢州路都事，为朱元璋兵所俘。后官洪都知府，坐事被捕，自杀。有《雪崖文集》。